Όποιος τολμήσει να τα βάλει με την Εκκλησία, θα πρέπει να γνωρίζει ότι αυτή έχει στις τάξεις της έναν… σούπερ ήρωα. Δεν είναι ο Μπάτμαν, δεν είναι ο Σούπερμαν, δεν είναι καν ο Σπάιντερμαν: Είναι ο Μητροπολίτης Γόρτυνος και Μεγαλοπόλεως Ιερεμίας, του οποίου το ράσο (σύμφωνα με τον ίδιο)… πετάει τριφασικό ρεύμα σε όποιον πάει να τον πειράξει!

Αυτό ανέφερε μεταξύ άλλων ο μητροπολίτης κατά τη διάρκεια χαιρετισμού του σε εκδήλωση της αδελφότητας Δημητσανιτών στην Αθήνα, χωρίς βέβαια να παραλείψει να αναφερθεί και στα πολιτικά πράγματα της χώρας, ως ρασοφόρος που σέβεται τον εαυτό του.

Ο Μητροπολίτης Ιερεμίας χαρακτήρισε «παλιάνθρωπο» τον βουλευτή του ΣΥΡΙΖΑ Βαγγέλη Διαμαντόπουλο για τη μεταμφίεσή του σε «παπα-Σούρα», ενώ απαίτησε ο πρωθυπουργός της χώρας να πιστεύει στο Θεό και να κάνει το σταυρό του, και ουρλιάζοντας (κυριολεκτικά) ανέφερε: «Όταν σου λέει ο άλλος «δεν πιστεύω», εσύ που ανάβεις καντήλι στην Παναγιά θα δώσεις ψήφο σ’ αυτόν που δεν πιστεύει;».

Το βίντεο είναι αποκρουστικό και απολαυστικό ταυτόχρονα – αναλόγως πώς θα το δει κανείς.